hu de hu hu hu hu hu hu en hu eo hu hu en hbs_lat hu hu hu hu hu hu hu hu hu hu hu hu hu hu hu hu es hu de de en hu hu hu hu hu hu hu hu hu hu hu hu en
Az európai mobilszolgáltatók és a gyermekek biztonsága – CCO Magazin
Az Európai Bizottság digitális menetrendért felelős alelnöke, Neelie Kroes üdvözölte a mobiltelefon-szolgáltatók által a mobiltelefont használó gyermekek biztonsága terén elért eredményeket, ám egyben figyelemfelkeltő kampányok indítását sürgette a szülők számára azokkal az új veszélyekkel kapcsolatban, amelyek a gyermekekre az „okostelefon” használata során várnak, ilyen például az internet felnőtteknek szóló tartalmához való könnyebb hozzáférés.
A mobiltelefon-ágazat kereskedelmi testületének, a GSM Associationnek nemrég közzétett jelentése kimutatta, hogy az Európai Bizottság által 2007-ben tető alá hozott Európa-szintű önkéntes megállapodás intézkedéseit 91 vállalat alkalmazza jelenleg nemzeti szinten. Ma 25 tagállamban létezik európai normákon alapuló nemzeti önszabályozó kódex, ami azt jelenti, hogy az európai mobil előfizetők 96%-a profitál a megállapodás vívmányaiból.
Az Európai Bizottság digitális menetrendért felelős alelnöke, Neelie Kroes a következőképpen nyilatkozott: „Az európai digitális menetrend egyik kulcsfeladata a fiatalok biztonságának garantálása az internethasználat során, ezért örülök, hogy a ma nyilvánosságra hozott jelentés azt mutatja, hogy a mobiltelefon szolgáltatók komolyan veszik a felelősségüket. Továbbra is kérem azonban a szolgáltatókat, hogy tegyenek meg mindent azért, hogy minden korosztály tudatában legyen a veszélyeknek, és ha szükséges, lépjenek közbe, hiszen például a szülők gyakran nem képesek a fiatalabb generációkhoz hasonló ütemben lépést tartani a legújabb fejlesztésekkel.”
A mobiltelefon-ágazattal kapcsolatos új jelentés rávilágít arra, hogy jelentős előrelépés történt annál a 83 mobilszolgáltató vállalatnál, amely aláírta az Európai Bizottság által 2007 februárjában beterjesztett, a fiatal tizenévesek és a gyermekek biztonságosabb mobiltelefon-használatáról szóló európai keretmegállapodást. Ezek a szolgáltatók a mobiltelefon-előfizetők 96%-át fedik le EU-szerte. További 8 vállalat nemzeti magatartáskódexet írt alá.
Összességében a mobilszolgáltatók jelentős előrelépést tettek a 2007-es kódex által meghatározott négy kiemelt cselekvési területen:
• A szolgáltatók a gyerekek felnőtteknek szánt tartalmakhoz való hozzáférését ellenőrző intézkedéseket léptettek életbe. Lettországban a mobilszolgáltatók például ellenőrzik a vásárlók életkorát, és a szülőknek lehetőségük van letiltani gyermekük mobiltelefon hozzáférését külön díj felszámolása nélkül is.
• A szolgáltatók dolgoznak a mobiltelefonokon elérhető kereskedelmi tartalmak osztályozási rendszerének kialakításán. Az olasz szolgáltatók színkódokkal különböztetik meg a mindenkinek szóló, a gyermekeknek szánt, a kizárólag felnőtt jelenlétében látogatható, és a csak felnőtteknek ajánlott tartalmakat.
• Számos mobil szolgáltató készített oktatóanyagokat, és szervez figyelemfelkeltő kampányokat a biztonságos mobilhasználatról. Az Egyesült Királyságban a szolgáltatók egy külön website-ot fejlesztettek ki ebben a témában, valamint útmutatókat, pledge cardokat, DVD-ket és brosúrákat készítettek. A máltai szolgáltatók 24 órás ingyenes tanácsadó vonalat üzemeltetnek.
• A cseh és szlovák mobilszolgáltatók is javában dolgoznak a mobil hálózatokon megjelenő illegális tartalmak kiszorításán, letiltva az ilyen tartalmú website-okhoz való hozzáférést.
A jelentés azt is kimutatta, hogy számos nemzeti kódex előírásai még az EU keretmegállapodás célkitűzéseinél is tovább mennek.
Magyarországon jelenleg a gyermekközönséget célzó marketing etikai kódexén dolgoznak, az Egyesült Királyságban pedig egy hasonló gyakorlati kódex készült a helymeghatározó szolgáltatások felügyeletére. Visszajelzések olyan gyermekvédelmi szervezetektől, mint a dán Save the children, a magyar Nemzetközi Gyermekvédelmi Szolgálat vagy a spanyol Protegeles szintén azt mutatják, hogy a nemzeti magatartási kódexek közelebb hozták a mobilszolgáltatókat a nonprofit szektorhoz.
Néhány EU-tagállamban azonban az érdekelt szervezetek nagyobb elvárásuknak adtak hangot a mobilszolgáltatók felé a kockázatokról és a gyorsan változó mobil internet kérdéseiről szóló szülői tájékoztatással kapcsolatban. A lett Children’s Fund például jelezte, hogy bár a legfiatalabb mobilfelhasználók tudatában voltak a lehetséges kockázatoknak és rendelkeztek a megfelelő információkkal, végül a szüleikhez fordultak tanácsért és segítségért, amikor ténylegesen szembesültek egy-egy problémával.
Az Európai Bizottság európai digitális menetrendjének kiemelt célkitűzése a gyermekek biztonságos internethasználatáról való gondoskodás – legyen szó számítógépről vagy mobiltelefonról. A fiatalabb generációk számára különösen vonzó internetes szolgáltatásoknak (pl. közösségi hálózatok, mobiltelefon szolgáltatók) 2013-ig további önszabályozó intézkedéseket kell kidolgozniuk a gyermekek biztonságos internethasználatával kapcsolatban.
Az EU Biztonságosabb internet programjának köszönhetően, a legtöbb uniós tagállamban létezik olyan segélyhívó szám, amelyen be lehet jelenteni a káros internetes tartalmakat, és az iskolákban is szerveznek előadásokat a biztonságos internethasználatról. Ezeket a kezdeményezéseket továbbra is ösztönözni kell, hogy fokozhassák erőfeszítéseiket a következő években.
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin